b'\n_START_ARTICLE_\nGoran Bare\n_START_SECTION_\nRani \xc5\xbeivot\n_START_PARAGRAPH_\nGoran Bare ro\xc4\x91en je 16. kolovoza 1965. u Vinkovcima. Kao drugo dijete iz siroma\xc5\xa1ne radni\xc4\x8dke obitelji odrasta ve\xc4\x87inom na ulici, koja ga je formirala i tako odredila njegove kasnije postupke i stavove, prema svijetu koji ga okru\xc5\xbeuje._NEWLINE__NEWLINE_Prve bendove po\xc4\x8dinje okupljati ve\xc4\x87 s 12 godina s prijateljima iz razreda, nastupaju\xc4\x87i u \xc5\xa1koli. 1980. godine, s 15 godina, s prijateljem Marinom Pokrovcem (budu\xc4\x87i gitarist Majki) osniva "Duo debili" i zabilje\xc5\xbeava svoj prvi ve\xc4\x87i nastup, pred oko 1.000 ljudi u vinkova\xc4\x8dkom Domu omladine._NEWLINE__NEWLINE_Od 1980. do 1984. godine Bare oblikuje svoj scenski nastup, pjevaju\xc4\x87i s raznim lokalnim sastavima. U tom periodu dolazi u doticaj s te\xc5\xa1kim drogama koje sna\xc5\xbeno obilje\xc5\xbeavaju njegovih idu\xc4\x87ih 15 godina \xc5\xbeivota.\n_START_SECTION_\nMajke\n_START_PARAGRAPH_\nKrajem 1984. godine Bare osniva grupu Majke i donosi odluku da je glazba njegov \xc5\xbeivotni poziv. Uslijedila su prva studijska snimanja, nastupi, recenzije i radijska emitiranja njihove glazbe. 1986. godine u zagreba\xc4\x8dkom Lapidariju i beogradskoj Akademiji odr\xc5\xbeavaju prve va\xc5\xbenije svirke gdje ih uo\xc4\x8dava zagreba\xc4\x8dki nezavisni izdava\xc4\x8d Zdenko Franji\xc4\x87. Nudi im suradnju, pa 1987. Majke snimaju prvi promo materijal sa 14 pjesama nazvan \xe2\x80\x9dMajke zauvijek\xe2\x80\x9d za Franji\xc4\x87evu nezavisnu etiketu "Slu\xc5\xa1aj najglasnije"._NEWLINE__NEWLINE_Sve \xc4\x8de\xc5\xa1\xc4\x87e nastupe i vrlo dobre kritike u velja\xc4\x8di 1989. godine na neko vrijeme prekinula je tragi\xc4\x8dna smrt Baretovih najbliskijih prijatelja gitariste Majki, Marina Pokrovca, Gorana Mato\xc5\xa1evi\xc4\x87a-Bratanca i Pavla Papa u automobilskoj nesre\xc4\x87i. Veliku bol zbog gubitka najboljih prijatelja Bare poku\xc5\xa1ava zaboraviti bje\xc5\xbee\xc4\x87i sve dublje u ovisnost o heroinu, te odlaskom iz Vinkovaca u Zagreb._NEWLINE__NEWLINE_Nakon \xc5\xa1est godina sviranja Majke 1990. snimaju svoj prvi pravi album Razum i bezumlje, koji je od doma\xc4\x87e kritike progla\xc5\xa1en rock albumom godine. Upravo kad je sve bilo spremno za kona\xc4\x8dni uspjeh, po\xc4\x8dinje rat, a originalne Majke, po Bari jedine prave Majke, su se rastale i nikad vi\xc5\xa1e sastale. Te 1991. godine Bare pod pseudonimom Hali Gali Halid snima samostalni mini album; svojevrsnu mje\xc5\xa1avinu gara\xc5\xbenog rocka, psihodelije i narodne glazbe. Nakon toga se prvi put poku\xc5\xa1ava izlije\xc4\x8diti od heroinske ovisnosti, ali bezuspje\xc5\xa1no. Ipak, 1992. okuplja nove Majke s Korozijom, bubnjarem originalnih Majki te tog ljeta snima drugi album Razdor._NEWLINE_ 1994. snimaju svoj tre\xc4\x87i album Milost, 1996. Vrijeme je da se krene, live album \xc5\xbdivot u\xc5\xbeivo 1997. i Put do srca sunca 1998. Nakon \xc5\xa1to se 1999. oslobodio ovisnosti, raspu\xc5\xa1ta Majke te nastupa samostalno i s prate\xc4\x87om grupom Pla\xc4\x87enici. 2007., nakon osam godina stanke, zajedno s Kilmisterom, Zokijem, Krunom i Alenom Tiblja\xc5\xa1om sprema veliki povratni\xc4\x8dki koncert Majki; 2008. objavljuju live album Unplugged te po\xc4\x8dinju ponovno svirati diljem Hrvatske._NEWLINE_2011. Majke izdaju album Te\xc5\xa1ke boje, najbolji rock album u Hrvatskoj u posljednjih nekoliko godina. 2012., Goran Bare i Majke, bili su nominirani za 11 Porina. Osvojili su \xc5\xa1est nagrada.\n_START_SECTION_\nBare i pla\xc4\x87enici\n_START_PARAGRAPH_\n2000. zapo\xc4\x8dinje snimanje svog prvog samostalnog albuma \xe2\x80\x9dIzgubljen i na\xc4\x91en\xe2\x80\x9d, nagra\xc4\x91en Porinom za rock album godine 2001. Slijedi turneja s prate\xc4\x87om grupom Pla\xc4\x87enici sve do kraja 2002. godine kada Bare s grupom ulazi u studio i snima svoj drugi samostalni album \xe2\x80\x9d7\xe2\x80\x9d.\n_START_SECTION_\nPrivatni \xc5\xbeivot\n_START_PARAGRAPH_\n1993. godine stupa u brak s dugogodi\xc5\xa1njom djevojkom Mirjanom. U studenom 1994. supruga Mirjana donosi na svijet sina Mirana, a Goran po\xc4\x8dinje lije\xc4\x8denje po drugi put (uspje\xc5\xa1no), i u ljeto 1995. napokon je \xc4\x8dist. To je trajalo do 2. prosinca 1995. kada mu od predoziranja umire supruga koja je par godina prije i sama bila ovisna o heroinu._NEWLINE__NEWLINE_U lipnju 1997. upoznaje svoju drugu suprugu Tamaru. Uz njenu podr\xc5\xa1ku i pomo\xc4\x87 lije\xc4\x8dnika iz bolnice u Vinogradskoj po\xc4\x8dinje lije\xc4\x8denje tre\xc4\x87i put po redu. Napokon slobodan od alkohola i heroina, Bare napu\xc5\xa1ta Majke 2000. godine._NEWLINE__NEWLINE_Od svoje druge supruge razveo se 2009.\n_START_SECTION_\nPoliti\xc4\x8dka stajali\xc5\xa1ta\n_START_PARAGRAPH_\nBare je, kako je to osobno rekao, "ljevi\xc4\x8dar ali ne i nostalgi\xc4\x8dar". Na prvim vi\xc5\xa1estrana\xc4\x8dkim izborima u Hrvatskoj 1990. glasovao je za Koaliciju narodnog sporazuma. Uvijek je bio kriti\xc4\x8dan prema Hrvatskoj demokratskoj zajednici; za HDZ-ovce 1990-ih je izjavio da su u nekim stvarima sli\xc4\x8dni Milo\xc5\xa1evi\xc4\x87u, dok je Franjo Tu\xc4\x91man kojemu nikada nije bio sklon, iako ne isti, kao i Milo\xc5\xa1evi\xc4\x87 pogrije\xc5\xa1io u svom odnosu prema Bosni i Hercegovini tijekom rata. Na predsjedni\xc4\x8dkim izborima 2009. godine zajedno s nekoliko drugih glazbenika podr\xc5\xbeao je Ivu Josipovi\xc4\x87a koji je za himnu kampanje uzeo Barinu pjesmu "Put ka sre\xc4\x87i"._NEWLINE_Otvoreno je i u vi\xc5\xa1e navrata kritizirao tada\xc5\xa1nju premijerku Jadranku Kosor za koju je u emisiji Studio 45 ustvrdio da je "licemjer, la\xc5\xbeov i jo\xc5\xa1 \xc5\xa1to" kao i da \xc4\x87e joj se tek dokazati za \xc5\xa1to je sve kriva. U ranijem inervjuu nazvao ju je "Marsijancom" da bi sve zaklju\xc4\x8dio s izjavom da je tuka.'